Protestantse kerke vier 500ste bestaansjaar | News24
Protestantse kerke vier 500ste bestaansjaar
Volgende week op Dinsdag, 31 Oktober, sal dit presies 500 jaar gelede wees nadat Martin Luther sy 95 leerstellings teen ’n kerkdeur in Wittenberg, Duitsland vasgespyker het.
Dit was die begin van Protestantse kerkhervorming wat weggebreek het uit die Rooms-Katolieke Kerk.
Dié aksie van Luther het nie net die kerklike bestel wêreldwyd verander nie, maar ook veranderings gebring in onder meer die boekdrukkuns, demokrasie, vryheidstrewe van volke, ekonomie, see-vaart, handel, regswese sowel as musiek en kuns.
Protestantse kerke regoor die wêreld herdenk eerskomende naweek dié optrede van Luther toe hy genoeg gehad het van die kerkstelsel soos dit was.
Die grootste verandering wat die kerkhervorming opgelewer het, is die belyde-nis van sola gratia.
Volgens ds. Lourens Kruger van die Uitenhage Gereformeerde Kerk is die grootste verandering van die hervorming die Sola Gratia beginsel.
“Dit beteken dat die mense deur genade alleen in ’n ware verhouding met God kan tree en nie deur die selfverlossingsleer waar jou sonde byvoorbeeld met geld afbetaal word nie,” het ds. Kruger gesê.
Die Gereformeerde en Hervormde kerke op Uitenhage hou saam ’n diens 09:30 op die hoek van Gibb- en Lange-straat. Die diens sal deur beide predikante, ds. Danie Taljaard en ds. Lourens Kruger, waargeneem word.
Verversings sal na afloop van die her-denkingsdiens voorgesit word.